Latvijas Ainavu arhitektu asociācija

Latvijas Ainavu arhitektu asociācija (LAAA) ir profesionāla organizācija Latvijā, kas pārstāv ainavu arhitektūras nozari un veicina tās attīstību, apvienojot dažādu nozaru speciālistus. LAAA dibināta 1995. gada 6. decembrī un līdz šim kopā pārstāv 131 biedru — ainavu arhitektus, ainavu plānotājus, telpiskās attīstības plānotājus, pētniekus, pedagogus, ainavu būvniekus, dendrologus, daiļdārzniekus, parka dārzniekus, studentus u.c., un 5 biedrus — juridiskas personas (ainavu būvniecības un projektēšanas nozarē strādājošus uzņēmumus).

Līdz 2018. gadam LAAA nosaukums bija Latvijas Ainavu arhitektūras biedrība — LAAB.

No 2004. gada Latvijas Ainavu arhitektu asociācija veic speciālistu sertifikāciju ainavu arhitektūrā un trīs saistītās jomās (ainavu tehniķis-projektētājs, ainavu tehniķis — darbu vadītājs, parka dārznieks). Līdz 2026. gadam bija sertificēti 99 speciālisti.

 Latvijas Ainavu arhitektu asociācijas dalība organizācijās un profesionālais statuss 
LAAA 1996. gadā pievienojās Starptautiskajai ainavu arhitektu federācijai (International Federation of Landscape Architects, IFLA) kā asociēta dalībvalsts un 2012. gadā kļuva par pilntiesīgu dalībvalsti un vienīgo oficiālo IFLA dalīborganizāciju no Latvijas.

No 2015. gada LAAA ir Civilscape asociētais biedrs.

No 2015. gada LAAA ir biedrības “Bulduru dārzkopības skolas attīstības biedrība” pilntiesīgs biedrs.

2022. gadā LAAA pievienojās Starptautiskajai Eiropas Ainavu būvnieku asociācijai (European Landscape Contractors Association — ELCA).

No 2023. gada LAAA ir atzīta profesionāla radošā organizācija un kopš 2024. gada ir pārstāvēta Latvijas Radošo savienību padomē.

 Latvijas Ainavu arhitektu asociācijas mērķi un uzdevumi 

 Mērķi 

 Veicināt un attīstīt zināšanas, tehnisko lietpratību un atbildību ainavu arhitektūras profesionālajā darbībā;
 Pulcināt Latvijā strādājošos ainavu arhitektus, ainavu arhitektūras studentus un saistītās nozarēs strādājošus speciālistus, lai rosinātu, uzturētu un tālāk izkoptu Latvijas ainavu arhitektūras tradīcijas;
 Publicēt Latvijas ainavu arhitektūras sasniegumus un iestāties par speciālistu autortiesībām;
 Sadarboties ar citām organizācijām Latvijā un pasaulē.

 Uzdevumi 

 Līdzdalība profesijā saistošo likumdošanas aktu izstrādē un aktualizēšanā;
 Speciālistu sertificēšanas organizēšana;
 Profesionālās apmācības un praktiskā darba pieredzes plenēru organizēšana;
 Semināru un lekciju organizēšana;
 Izstāžu rīkošana;
 Pieredzes izbraukumu rīkošana;
 Konkursu un citu pasākumu organizēšana;
 Sabiedrības informēšana.

 Latvijas Ainavu Arhitektūras gada balva 
Latvijas Ainavu arhitektūras balva (turpmāk — LAABA) ir ainavu arhitektūras nozares meistarības sasniegumu skate.

LAABA mērķis ir veicināt sabiedrības un citu nozaru speciālistu izpratni par ārtelpu kā nozīmīgu estētikas un sociālas vides saskarsmes vietu, nacionālas un vietējas nozīmes kultūrvides stiprinātāju un ilgtspējīgas attīstības sastāvdaļu.

LAABA uzdevums ir apzināt un popularizēt ainavu arhitektūras nozares profesionāļu radītos darbus un iniciētos procesus, godināt izcilas personības Latvijas ainavu arhitektūrā un stiprināt sabiedrības un profesionāļu izpratni par ārtelpas kultūrvēsturisko, estētisko, ekoloģisko un sociālo vērtību.

Latvijas Ainavu arhitektūras balvu rīko Latvijas Ainavu arhitektu asociācija.

 Valde (2026. gadā) 
LAAA valdes priekšsēdētāja — Indra Purs

LAAA valdes locekļi:

Lilita Sproģe — LAAA priekšsēdētājas vietniece

Andris Drēska — LAAA priekšsēdētājas vietnieks

Lelde Bergmane

Artūrs Galilejevs

Laura Hrisanfova

Aiga Spāģe

Linda Zaļā

 Atsauces 

Kategorija:Latvijas nevalstiskās organizācijas